
Projektas XIIIP-4643(3)

LIETUVOS RESPUBLIKOS SEIMAS

NUTARIMAS
DĖL LIETUVOS RESPUBLIKOS SEIMO 2002 M. GEGUŽĖS 28 D. NUTARIMO NR. IX-907 „DĖL NACIONALINIO SAUGUMO STRATEGIJOS PATVIRTINIMO“ PAKEITIMO

2020 m.              d. Nr. 
Vilnius


Lietuvos Respublikos Seimas n u t a r i a:

1 straipsnis.
Pakeisti Nacionalinio saugumo strategiją, patvirtintą Lietuvos Respublikos Seimo 2002 m. gegužės 28 d. nutarimu Nr. IX-907 „Dėl Nacionalinio saugumo strategijos patvirtinimo“:

1. Pakeisti 5 punktą ir jį išdėstyti taip:
„5. Nacionalinis saugumas – valstybės klestėjimo pagrindas. Tik saugioje aplinkoje įmanoma užtikrinti brandžios demokratinės konstitucinės santvarkos funkcionavimą, tvarų ekonomikos augimą, pakankamą valstybės maisto rezervą, žmogaus teisių ir laisvių apsaugą, pilietinės visuomenės gyvybingumą. Būtina nacionalinio saugumo sąlyga – sąmoningų piliečių indėlis į šalies saugumo ir gerovės kūrimą, pasirengimas kritiniu atveju prisidėti prie valstybės gynybos.“
2. Pakeisti 10 punktą ir jį išdėstyti taip:
„10. Lietuvos Respublikos saugumui yra būtina jos vidaus gyvenimo sričių pažanga, užtikrinanti tvarią valstybės raidą, todėl socialinės atskirties, demografiniai, ekonominiai, energetiniai, aplinkosauginiai, agrariniai, informacinio, kibernetinio ir viešojo saugumo klausimai yra neatskiriama šalies nacionalinio saugumo dalis.“
3. Pakeisti 11.3 papunktį ir jį išdėstyti taip:
„11.3. taika ir gerovė valstybėje.;“.
4. Papildyti 11 punktą 11.4 papunkčiu:
„11.4. apsirūpinimas savo gamybos maisto ištekliais naudojant vietines žaliavas.“
5. Pakeisti 12.3 papunktį ir jį išdėstyti taip:
„12.3. valstybės raidos tvarumas: ekonominis, energetinis, aplinkosauginis, žemės ūkio, informacinis, kibernetinis, socialinis saugumas.“
6. Pakeisti 14.11 papunktį ir jį išdėstyti taip:
„14.11. demografinė krizė – mažėjantis Lietuvos, ypač kaimiškų vietovių, gyventojų skaičius dėl mažo gimstamumo, visuomenės senėjimo ir vis dar didelio emigracijos masto kelia grėsmę ilgalaikiam Lietuvos socialiniam, ekonominiam ir politiniam stabilumui, ūkio, ypač žemės ūkio, plėtrai. Užsitęsusios neigiamos demografinės tendencijos mažina Lietuvos ekonominį potencialą, stabdo valstybės ūkio ir kaimo plėtrą ir trukdo siekti tvaraus ekonominio augimo ir gerovės;“.
7. Pakeisti 14.13 papunktį ir jį išdėstyti taip;
„14.13. organizuotas nusikalstamumas – šio reiškinio plitimas ir skverbimasis į šalies ūkį ir finansų rinkas gali kelti rimtą pavojų visuomenės saugumui, neigiamai veikti valstybės ekonominį, ūkinį ir politinį gyvenimą;“.
8. Pakeisti 14.14 papunktį ir jį išdėstyti taip:
„14.14. valstybės ir tarptautinio lygio ekstremaliosios situacijos – dėl gamtinių, techninių, ekologinių, socialinių įvykių, užkrečiamųjų ligų protrūkių susidariusios situacijos, galinčios sukelti staigų didelį pavojų ar žalą daugumos šalies gyventojų sveikatai ar gyvybei, aplinkai, žemės ūkiui, sutrikdyti valstybės valdymą ar ypatingos svarbos infrastruktūros funkcionavimą. Tokių situacijų gali daugėti dėl klimato kaitos sukeliamų neigiamų padarinių ir branduolinių incidentų;“.
9. Pakeisti 18.1.2 papunktį ir jį išdėstyti taip:
„18.1.2. didins kariuomenės kovinę galią, ypač daug dėmesio skirdama sausumos koviniams pajėgumams, oro erdvės stebėjimo ir gynybos pajėgumams, ugnies paramos pajėgumų plėtrai, atsargų, ypač maisto, kaupimui“.
10. Pakeisti 18.5.1 papunktį ir jį išdėstyti taip:
„18.5.1. stiprins dvišalius santykius su JAV politinėje, karinėje, ekonominėje, energetinio saugumo, socialinėje, kultūros, žemės ūkio ir kitose srityse, plėtos bendradarbiavimą tarptautinėse organizacijose, laikydama strateginę partnerystę su JAV vienu svarbiausių palankios saugumo aplinkos formavimo įrankių, o aktyvią JAV narystę NATO ir karinį buvimą Lietuvos Respublikoje ir Baltijos regione – esminiu Lietuvos Respublikos saugumo garantu;“.
11. Pakeisti 18.5.2 papunktį ir jį išdėstyti taip:
„18.5.2. stiprins strateginę partnerystę ir bendradarbiavimą su Estijos Respublika, Latvijos Respublika ir Lenkijos Respublika karinėje, transporto, energetinio saugumo, žemės ūkio ir kitose srityse, sieks europinės energetikos ir transporto sistemų integracijos, plėtodama bendrus infrastruktūros projektus;“.
12. Pakeisti 18.5.3 papunktį ir jį išdėstyti taip:
„18.5.3. ypatingą dėmesį skirs dvišaliam ir daugiašaliam bendradarbiavimui su Baltijos ir Šiaurės valstybėmis saugumo, politikos, strateginės komunikacijos, švietimo ir mokslo, kultūros, ekonomikos, finansų, energetikos, transporto, aplinkosaugos, žemės ūkio ir kitose srityse. Bus siekiama, kad šių aštuonių valstybių ryšiai ir efektyvesnis išteklių naudojimas prisidėtų prie sėkmingo atstovavimo bendriems interesams tarptautinėse organizacijose ir kitose šalyse. Lietuvos Respublika taip pat sieks aktyvesnio Baltijos ir Šiaurės valstybių bendradarbiavimo saugumo ir gynybos srityje, įskaitant galimus bendrus karinius projektus;“.
13. Pakeisti 18.14.3 papunktį ir jį išdėstyti taip:
„18.14.3. stiprins gyventojų patriotiškumą, pilietinį ir politinį aktyvumą, jų bendruomeniškumą, ypač kaimo vietovėse, puoselės istorinę atmintį, siekdama skatinti visuomenę prisiimti atsakomybę už valstybės gyvenimą ir ypatingą dėmesį skirdama vaikams ir jaunimui, taip pat tiems šalies regionams, kuriuose, tyrimų duomenimis, yra menkesnis pilietiškumas;“.
14. Pakeisti 18.15.2 papunktį ir jį išdėstyti taip:
„18.15.2. vykdys priemones, neleidžiančias vienam Lietuvos Respublikos ar užsienio investuotojui vyrauti strateginiuose ūkio sektoriuose, įskaitant žemės ūkio, ir užkertančias kapitalo, neatitinkančio nacionalinio saugumo interesų, skverbimąsi į šalies įmones, užtikrins strateginių ūkio sektorių, įskaitant žemės ūkio, įmonių ir įrenginių apsaugą, taip pat priemones neleidžiančias ūkio subjektams, neatitinkantiems nacionalinio saugumo interesų, perimti žemės plotus;“.
15. Papildyti 18 punktą nauju18.19 papunkčiu ir jį išdėstyti taip:
„18.19. žemės ūkio ir kaimo saugumo užtikrinimas. Pripažindama, kad žemės ūkis yra prioritetinė Lietuvos Respublikos ūkio šaka, kuri atsakinga už valstybinio įvairiapusiško maisto rezervo kaupimą bei gyvybingo kaimo plėtrą Lietuvos Respublika:
18.19.1. imsis efektyvių priemonių sumažinti kaimo žmonių emigraciją į kitas šalis;
18.19.2. parengs efektyvių priemonių planą grįžtantiems iš emigracijos Lietuvos piliečiams įsidarbinti kaimo vietovėse ypač žemės ūkio  sektoriuje;
18.19.3. ypatingą dėmesį skirs kaimo gyventojų, sulaukusių garbingo amžiaus bei vienišų kaimo žmonių saugumo užtikrinimui;
18.19.4. daugiau dėmesio skirs kaimo žmonių sveikatos, ekonominių, socialinių, komunikacijos poreikių tenkinimui.“

